TV ja leffat

Noriyuki Yamaguchi on kiistänyt kaikki häntä kohtaan esitetyt väitteet eikä häntä kohtaan ole nostettu syytettä.

Shiori Iton mukaan tunnettu japanilainen tv-persoona Noriyuki Yamaguchihuumasi ja raiskasi hänet, vaikka heidän kahden piti tavata vain keskustellakseen työmahdollisuuksista. Yamaguchi on kiistänyt syyllistyneensä mihinkään rikolliseen. Yle

Huora mikä huora. Häikäilemätön akka. Makaa kaikkien kanssa saadakseen julkisuutta.

Muun muassa näillä sanoilla japanilaiset hyökkäsivät Shiori Itoa kohtaan. Hänen tapauksestaan kerrotaan tänä iltana TV2:lla.

Nimestään huolimatta Japanin vaietut seksirikokset -dokumentti kertoo oikeastaan vain yhdestä väitetystä seksirikoksesta. Väitetystä siksi, että tunnettu japanilainen tv-persoona, miespuolinen Noriyuki Yamaguchi on kiistänyt syyllistyneensä mihinkään rikolliseen.

Japanilaisen naistoimittajan Shiori Iton, 25, mukaan maassaan erittäin kuuluisa Yamaguchi, 48, kuitenkin raiskasi hänet vuonna 2015. Shiori epäilee myös, että mies olisi huumannut hänet ensin.

Yamaguchia vastaan ei ole nostettu missään vaiheessa syytteitä. Vuoden kestänyt poliisitutkinta ei sekään johtanut mihinkään eikä juttua avattu toisenlaisista yrityksistä huolimatta uudelleen.

Myös poliisi pysyy kannassaan, ettei tutkinnassa syyllistytty virkavirheeseen. Korkea-arvoinen poliisijohtaja Itaru Nakamura on silti myöntänyt, että Yamaguchista oli annettu pidätysmääräys, jonka hän kumosi. Perusteluita toimintaan ei ole saatu.

Kumoamista kuvaillaan dokumentissa ainutlaatuiseksi. Se on ollut omiaan herättämään epäilyt siitä, että poliittinen taho puuttui tapahtumien kulkuun. Yamaguchi on pääministeri Shinzō Aben golfkaveri ja elämäkerran kirjoittaja.

Shiori Ito päätti kertoa oman tarinansa julkisesti sen jälkeen, kun alkoi vaikuttaa siltä, ettei asia etene virallista tietä. Se oli Japanissa suuri uutinen, koska maan kulttuurin mukaisesti seksuaalirikoksista vaietaan liian usein. Siinä missä Isossa-Britanniassa tehdään vuosittain 510 raiskausilmoitusta miljoonaa asukasta kohti, on vastaava luku Japanissa 10. Dokumentissa kysytään, kieliikö se Japanin turvallisuudesta vai naisten pelosta ilmoittaa teoista.

Yhden näkemyksen tarjoaa oikeustieteen professori Hiroko Goto Chiban yliopistosta.

– On yleistä, että uhria kehotetaan unohtamaan tapahtunut ja häntä syyllistetään.

Japanin vaietut seksirikokset tänään TV2:lla kello 21.15.